Document ID: /roh_data/filtered/fineweb-2-filterrobots_roh.jsonl.gz/69014

Thomas Zurbuchen è creschì si a Heiligenschwendi, ina pitschna vischnanca en il chantun da Berna. Suenter è el ì al gimnasi a Thun, per Thomas Zurbuchen saja quest stà in grondischem pass – pli grond ch'il pass vi l’America.
Là era el alura il directur scientific da la NASA. Durant sis onns ha el manà var 10'000 persunas ed ha lavurà cun in budget da var otg milliardas dollars. Uss è l'astrofisicher enavos en Svizra e maina la partiziun Space a la ETH Turitg e dat vinavant ses savair ed era sia gronda fascinaziun per la scienza, per l'univers, per il tschiel e per las galaxias.
Lavur tar la NASA
In di da lavur tar la NASA era tar Thomas Zurbuchen plain e pli che plain cun sedutas. El ha ditg ch'i na saja betg perquai ch’el saja ina persuna tant impurtanta, mabain perquai che la NASA ha il budget ed ha bleras missiuns. El haja be pudì sa participar a radund 10% fin 15% da las sedutas ch'el fiss stà envidà.
Mo betg mo dumondas grondas ed impurtantas u decisiuns strategicas tutgan en in di dal directur scientific. Per insumma arrivar en la chasa stoppian ins passar ina controlla da segirezza. A l’entrada da la NASA stattan persunas cun armas. Sco emprim saja quai in tic starmentus, dentant ins emprendia d'enconuscher era questas persunas en unifurma. E suenter in temp ha il directur scientific alura pudì entrar davosvart, senza controlla.
Tge è la NASA?
La NASA è l’agenzia astronautica civila da l’America e vegnida fundada l’onn 1958. La missiun da l’organisaziun è da chapir noss mund, da perscrutar l’univers e da tschertgar autra vita.
Ella è responsabla per missiuns spazialas, pia per sgols ora en l'univers. Quai fa ella cun navs spazialas ed astronauts sco era cun sondas spazialas che fan lungs viadis ora en l'univers, per trametter infurmaziuns enavos sin terra. Mo era cun satellits che sgolan enturn il mund e rimnan datas sco per exempel datas da l’aura.
Tar la NASA na vegnan betg be scuvridas novas tecnologias, mabain i va era per explorar novas chaussas davart noss mund u co noss clima funcziunescha e sa mida.
Uss è Thomas Zurbuchen enavos en Svizra e lavura a la ETH. Suenter 27 onns en ils Stadis Unids saja la Svizra per el ussa «mini». Tut sia carriera ha el fatg en l’America, era dentant era adina immigrant. Sco emprim n'eri betg mo simpel per el, il medem sentiment aveva el uss era cun returnar en Svizra.
Dals Stadis Unids e da la NASA manca ad el ses team. Thomas Zurbuchen di, che las collavuraturas e collavuraturs mancan mintga di ad el. Dapi l’avust 2023 lavura l'astrofisicher sco responsabel per la partiziun Space a la ETH Turitg.
Partiziun Space a la ETH Turitg
Cun questa iniziativa duai vegnir extendida la perscrutaziun e l'instrucziun da l'univers a la ETH e rinforzada la collavuraziun cun l'industria spaziala.
Las finamiras da la partiziun:
- Crear sinergias tranter ils differents acturs e las differentas activitads dal sectur Space a la ETH da Turitg.
- Crear la visibilitad da quest sectur vers l’exteriur.
- Porscher sustegn tar la planisaziun da projects, tar l’acquisiziun da meds finanzials e tar la furmaziun da consorzis.